title: Препоръка на Съвета от 14 юни 2019 година с оглед коригиране на наблюдаваното значително отклонение от плана за корекции за постигане на средносрочната бюджетна цел в Румъния

text:
               21.6.2019

               BG

               Официален вестник на Европейския съюз

               C 210/1

      ПРЕПОРЪКА НА СЪВЕТА
      от 14 юни 2019 година
      с оглед коригиране на наблюдаваното значително отклонение от плана за корекции за постигане на средносрочната бюджетна цел в Румъния
      (2019/C 210/01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  В съответствие с член 121 от Договора държавите членки трябва да насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

                  (2)

                  Пактът за стабилност и растеж (ПСР) се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

                  (3)

                  През юни 2017 г. и юни 2018 г. Съветът констатира в съответствие с член 121, параграф 4 от Договора, че съответно за 2016 и 2017 г. съществува значително отклонение от плана за корекции за постигане на средносрочната бюджетна цел за Румъния или от набелязания план за постигане на тази цел. С оглед на установените значителни отклонения Съветът отправи препоръки на Румъния от 16 юни 2017 г. (2) и 22 юни 2018 г. (3) да предприеме необходимите мерки на политиката, за да отстрани тези отклонения. Впоследствие Съветът констатира, че Румъния не е предприела ефективни действия за изпълнение на тези препоръки. С оглед на последната препоръка, приета на 4 декември 2018 г. (4) Съветът препоръча на Румъния да предприеме необходимите мерки, за да гарантира, че темпът на номинален растеж на нетните първични държавни разходи (5) не надвишава 4,5 % през 2019 г., което съответства на годишна корекция на структурното салдо в размер на 1 % от брутния вътрешен продукт (БВП).

                  (4)

                  Въз основа на прогнозата на Комисията от пролетта на 2019 г. и данните за резултатите от 2018 г., потвърдени от Евростат, през 2018 г. ръстът на нетните първични държавни разходи бе доста над целевия показател за разходите, което показва значително отклонение с голяма разлика (отклонение от 2,4 % от БВП). Структурният дефицит не беше намален, продължава да е като цяло стабилен и възлиза на около 3 % от потенциалния БВП, което също сочи значително отклонение от препоръчаната структурна корекция (отклонение от 0,8 % от БВП). Размерът на отклонението, посочено от структурното салдо, е отрицателно повлиян от извънредни приходи, от по-високия дефлатор на БВП и от по-високата прогноза за потенциалния ръст на БВП в сравнение със средносрочната средна стойност, залегнала в целевия показател за разходите. Размерът на отклонението обаче, посочено от структурното салдо, е повлиян положително от ниските разходи за публични инвестиции, които се изглаждат в целевия показател за разходите. Независимо от тази разлика, и двата показателя потвърждават наличието на значително отклонение от изискванията на предпазните мерки на Пакта за стабилност и растеж през 2018 г.

                  (5)

                  На 5 юни 2019 г. след цялостна оценка Комисията установи, че в Румъния съществува наблюдавано значително отклонение от плана за корекции за постигане на средносрочната бюджетна цел, и отправи предупреждение към Румъния в съответствие с член 121, параграф 4 от Договора и член 10, параграф 2, първа алинея от Регламент (ЕО) № 1466/97.

                  (6)

                  В съответствие с член 10, параграф 2, втора алинея от Регламент (ЕО) № 1466/97 Съветът трябва да отправи препоръка към съответната държава членка да предприеме необходимите мерки на политиката. Съгласно Регламент (ЕО) № 1466/97 в препоръката следва да се определи срок от не повече от пет месеца за справяне с отклонението в държавата членка. На тази основа крайният срок 15 октомври 2019 г., в който Румъния да се справи с отклонението, изглежда подходящ. В рамките на този срок Румъния следва да докладва относно действията, предприети в отговор на настоящата препоръка.

                  (7)

                  Според прогнозите за разликата между фактическия и потенциалния БВП в прогнозата на Комисията от пролетта на 2019 г. Румъния ще остане в нормална икономическа ситуация през 2019 и 2020 г. Съотношението на консолидирания държавен дълг към БВП на Румъния е под прага от 60 % от БВП. Поради това изискваното минимално структурно подобрение, предвидено в Регламент (ЕО) № 1466/97 и общоприетата корекционна матрица съгласно предпазната част на ПСР, в което са отчетени преобладаващите икономически условия и евентуални опасения във връзка с устойчивостта, възлиза на най-малко 0,5 % от БВП за 2019 и 2020 г.

                  (8)

                  Структурният дефицит на Румъния постепенно нарасна от 0,1 % от БВП през 2015 г. до 1,7 % от БВП през 2016 г., 2,9 % от БВП през 2017 г. и 3 % от БВП през 2018 г. Минималната изисквана корекция следва да бъде допълнена от нови и упорити усилия, необходими за коригиране на натрупаните отклонения и за връщане на Румъния към подходящ план на корекции след продължаващите отклонения, натрупани от 2016 г. насам. Допълнително подобрение от 0,5 % от БВП през 2019 г. и 0,25 % от БВП през 2020 г. изглежда целесъобразно предвид мащаба на наблюдаваното значително отклонение от препоръчания план за корекции за постигане на средносрочната бюджетна цел. Подобни усилия ще бъдат в съответствие с корекцията, препоръчана за 2019 г. от Съвета на 4 декември 2018 г. Това ще ускори корекцията в посока към постигане на средносрочната бюджетна цел.

                  (9)

                  Изискваното подобрение на структурното салдо с 1 % от БВП през 2019 г. и 0,75 % от БВП през 2020 г. е в съответствие с номиналния темп на растеж на нетните първични държавни разходи, ненадвишаващи 4,5 % през 2019 г. и 5,1 % през 2020 г.

                  (10)

                  Според прогнозата на Комисията от пролетта на 2019 г. се очаква допълнително влошаване на структурното салдо с 0,7 % от БВП през 2019 г. и с още 1,2 % от БВП през 2020 г. Поради това изискваното структурно подобрение съответства на необходимостта да се приемат мерки с общ структурен резултат от 1,7 % от БВП през 2019 г. и допълнителни мерки със структурен резултат от 1,95 % през 2020 г. в сравнение с настоящия основен сценарий съгласно прогнозата на Комисията от пролетта на 2019 г.

                  (11)

                  Съгласно прогнозата на Комисията от пролетта на 2019 г. бюджетният дефицит ще възлиза на 3,5 % от БВП през 2019 г. и 4,7 % от БВП през 2020 г., което е над референтната стойност от 3 % от БВП по Договора. Изискваната корекция на структурното салдо също изглежда подходяща, за да се гарантира, че Румъния спазва референтната стойност от 3 % от БВП съгласно Договора през 2019 г. и 2020 г. заедно с марж.

                  (12)

                  Непредприемането на действия, свързани с предишните препоръки за коригиране на наблюдаваните значителни отклонения, и рискът от превишаване на заложената в Договора референтна стойност на корективните мерки на Пакта за стабилност и растеж налагат спешни действия за връщането на фискалната политика на Румъния към предпазлив подход.

                  (13)

                  С оглед на постигането на препоръчаните бюджетни цели, е от решаващо значение Румъния да приеме и строго да прилага необходимите мерки, както и да следи отблизо промените в текущите разходи.

                  (14)

                  Румъния следва да докладва на Съвета до 15 октомври 2019 г. за предприетите действия за изпълнение на горепосочената препоръка.

                  (15)

                  Целесъобразно е настоящата препоръка да се оповести публично,

            ПРЕПОРЪЧВА НА РУМЪНИЯ:

                  1)

                  да предприеме мерките, необходими за да гарантира, че номиналният темп на растеж на нетните първични държавни разходи не надвишава 4,5 % през 2019 г. и 5,1 % през 2020 г., което съответства на годишна корекция на структурното салдо от 1 % от БВП през 2019 г. и 0,75 % през 2020 г., като по този начин Румъния следва подходящ план на корекции за постигане на средносрочната бюджетна цел;

                  2)

                  да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа;

                  3)

                  да докладва на Съвета до 15 октомври 2019 г. за предприетите действия в отговор на настоящата препоръка; с оглед спазването на изискванията на плана за корекции в доклада следва да се съдържат достатъчно конкретизирани и надеждно представени мерки, включително бюджетното отражение на всяка от тях, както и актуализирани и подробни бюджетни прогнози за периода 2019—2020 г.
                  Адресат на настоящата препоръка е Румъния.

         Съставено в Люксембург на 14 юни 2019 година.

               За Съвета

               Председател

            E.O. TEODOROVICI

         (1)  ОВ L 209, 2.8.1997 г., стр. 1.

         (2)  Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр. 1).

         (3)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 223, 27.6.2018 г., стр. 3).

         (4)  Препоръка на Съвета от 4 декември 2018 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 460, 21.12.2018 г., стр. 1).

         (5)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.


title: Препоръка на Съвета от 14 юни 2019 година с оглед коригиране на наблюдаваното значително отклонение от плана за корекции за постигане на средносрочната бюджетна цел в Унгария

text:
               21.6.2019

               BG

               Официален вестник на Европейския съюз

               C 210/4

      ПРЕПОРЪКА НА СЪВЕТА
      от 14 юни 2019 година
      с оглед коригиране на наблюдаваното значително отклонение от плана за корекции за постигане на средносрочната бюджетна цел в Унгария
      (2019/C 210/02)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  В съответствие с член 121 от Договора държавите членки трябва да насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

                  (2)

                  Пактът за стабилност и растеж (ПСР) се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

                  (3)

                  На 22 юни 2018 г. Съветът установи в съответствие с член 121, параграф 4 от Договора, че през 2017 г. в Унгария се е наблюдавало значително отклонение от средносрочната бюджетна цел. С оглед на установеното значително отклонение, на 22 юни 2018 г. Съветът отправи препоръка към Унгария (2) да предприеме необходимите мерки, за да гарантира, че темпът на номинален растеж на нетните първични държавни разходи (3) не надвишава 2,8 % през 2018 г., което съответства на годишна корекция на структурното салдо в размер на 1 % от брутния вътрешен продукт (БВП). Той също така препоръча на Унгария да използва всички извънредни приходи за намаляване на дефицита, като по този начин страната предприеме подходящ план за корекции за постигане на средносрочната бюджетна цел. На 4 декември 2018 г. Съветът стигна до заключението, че Унгария не е предприела ефективни действия в отговор на препоръката му от 22 юни 2018 г. Въз основа на това, на 4 декември 2018 г. Съветът издаде преразгледана препоръка (4) към Унгария да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2019 г., което съответства на годишна корекция на структурното салдо в размер на 1 % от БВП.

                  (4)

                  Въз основа на прогнозата на Комисията от пролетта на 2019 г. и данните за резултатите от 2018 г., потвърдени от Евростат, през 2018 г. ръстът на нетните първични държавни разходи е бил доста над целевия показател за разходите, което показва значително отклонение (отклонение от 1,3 % от БВП). Структурното салдо се е влошило и е достигнало -3,7 % от БВП в сравнение с -3,4 % от БВП през 2017 г., което също сочи значително отклонение от препоръчаната структурна корекция (отклонение от 1,3 % от БВП). Размерът на отклонението, което показва структурното салдо, е неблагоприятно повлиян от значително по-ниските приходи и по-високите инвестиционни разходи в контекст на „добри времена“ за икономиката, като в същото време според оценките той е малко по-нисък вследствие на понижаващите се разходи за лихви. Целевият показател за разходите е много неблагоприятно засегнат от средносрочния потенциален растеж на БВП, прилаган при неговото изчисляване, което включва много слаб потенциален растеж на БВП в периода след кризата. Освен това дефлаторът на БВП, залегнал в основата на целевия показател за разходите, не изглежда да отчита по подходящ начин по-големия натиск върху разходите, който засяга държавните разходи. След коригирането му, за да бъдат отчетени тези фактори, целевият показател за разходите отразява адекватно фискалната корекция и все още сочи значително отклонение. Като се отчетат тези фактори, и двата показателя потвърждават наличието на значително отклонение от изискванията на предпазните мерки на Пакта за стабилност и растеж през 2018 г.

                  (5)

                  На 5 юни 2019 г., след цялостна оценка, Комисията заключи, че в Унгария съществува значително отклонение от плана за корекции за постигане на средносрочната бюджетна цел, и отправи предупреждение към Унгария в съответствие с член 121, параграф 4 от Договора и член 10, параграф 2, първа алинея от Регламент (ЕО) № 1466/97.

                  (6)

                  В съответствие с член 10, параграф 2, втора алинея от Регламент (ЕО) № 1466/97 в рамките на един месец от датата на приемане на предупреждението Съветът трябва да отправи препоръка към съответната държава членка да предприеме необходимите мерки на политиката. Съгласно Регламент (ЕО) № 1466/97 в препоръката се определя срок от не повече от пет месеца за справяне с отклонението в държавата членка. На тази основа крайният срок 15 октомври 2019 г., в който Унгария да отстрани отклонението, изглежда подходящ. В рамките на този срок Унгария следва да докладва относно действията, предприети в отговор на настоящата препоръка.

                  (7)

                  Според прогнозите за разликата между фактическия и потенциалния БВП в прогнозата на Комисията от пролетта на 2019 г., през 2019 и 2020 г. благоприятната икономическа конюнктура в Унгария ще се запази. Докато през 2019 г. реалният БВП се очаква да нарасне в съответствие с потенциалния БВП (в размер на 3,7 %), през 2020 г. ръстът на реалния БВП (в размер на 2,8 %) се очаква да бъде под потенциала за растеж (в размер на 3,6 %). Съотношението на консолидирания държавен дълг към БВП на Унгария е над прага от 60 % от БВП. Поради това изискваното минимално структурно подобрение, предвидено в Регламент (ЕО) № 1466/97 и общоприетата корекционна матрица в рамките на предпазните мерки на ПСР, което отчита преобладаващите икономически условия и евентуални опасения във връзка с устойчивостта, възлиза на поне 0,75 % от БВП за 2019 и 2020 г.

                  (8)

                  Структурният дефицит на Унгария нарасна с 1,6 % от БВП през 2017 г. и с 0,3 % от БВП през 2018 г. до 3,7 % от БВП през 2018 г. Според прогнозата на Комисията от пролетта на 2019 г., от 2019 г. той ще намалява. Допълнително подобрение, което е необходимо за коригиране на натрупаните отклонения и за връщане на Унгария към подходящ курс към консолидация след отклоненията от 2017 г. насам, следва да допълни минималното изискване за корекция през 2019 г. Допълнително подобрение в сравнение с подобрението в резултат на общоприетата корекционна матрица по предпазните мерки на Пакта за стабилност и растеж от 0,25 % от БВП през 2019 г. изглежда целесъобразно предвид мащаба на наблюдаваното значително отклонение от препоръчания план за корекции за постигане на средносрочната бюджетна цел и то ще ускори коригирането в посока към нейното постигане. Изискваното подобрение за 2019 г. е в съответствие с корекцията, препоръчана от Съвета на 4 декември 2018 г. За 2020 г., минималната изисквана корекция от 0,75 % от БВП изглежда целесъобразна, като тя е обвързана със спазването на изискваната корекция през 2019 г.

                  (9)

                  Изискваното подобрение на структурното салдо с 1 % от БВП през 2019 г. и с 0,75 % от БВП през 2020 г. е в съответствие с номинален темп на растеж на нетните първични държавни разходи, ненадвишаващ 3,3 % през 2019 г. и 4,7 % през 2020 г.

                  (10)

                  В прогнозата на Комисията от пролетта на 2019 г. се предвижда подобрение на структурното салдо с 0,4 % от БВП през 2019 г. и с още 0,6 % от БВП през 2020 г. Поради това структурно подобрение от 1 % от БВП през 2019 г. и 0,75 % от БВП през 2020 г. съответства на необходимостта да се приемат мерки с общ структурен резултат от 0,6 % от БВП през 2019 г. и допълнителни мерки със структурен резултат от 0,2 % през 2020 г. в сравнение с настоящия основен сценарий съгласно прогнозата на Комисията от пролетта на 2019 г.

                  (11)

                  Непредприемането на действия за изпълнение на предишните препоръки за коригиране на наблюдаваното значително отклонение налага спешни действия за връщането на фискалната политика на Унгария към предпазлив подход.

                  (12)

                  С оглед на постигането на препоръчаните бюджетни цели е от решаващо значение Унгария да приеме и да прилага строго необходимите мерки, както и да следи отблизо развитието на текущите разходи.

                  (13)

                  Унгария следва да докладва на Съвета до 15 октомври 2019 г. за предприетите действия в отговор на настоящата препоръка.

                  (14)

                  Целесъобразно е настоящата препоръка да се оповести публично,

            ПРЕПОРЪЧВА НА УНГАРИЯ:

                  1)

                  да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2019 г. и 4,7 % през 2020 г., което съответства на годишна корекция на структурното салдо от 1 % от БВП през 2019 г. и 0,75 % от БВП през 2020 г., като по този начин Унгария започва да следва подходящ план за корекции за постигане на средносрочната бюджетна цел;

                  2)

                  да използва всички извънредни приходи за намаляване на дефицита; да предприеме мерки за бюджетна консолидация, гарантиращи трайно подобрение на структурното салдо по консолидирания държавен бюджет, като подкрепят растежа;

                  3)

                  да докладва на Съвета до 15 октомври 2019 г. за предприетите действия в отговор на настоящата препоръка; с оглед на изпълнението на изискания план за корекции в доклада следва да се съдържат достатъчно конкретизирани и надеждно представени мерки, включително бюджетното въздействие на всяка мярка, както и актуализирани и подробни бюджетни прогнози за 2019—2020 г.
                  Адресат на настоящата препоръка е Унгария.

         Съставено в Люксембург на 14 юни 2019 година.

               За Съвета

               Председател

            E.O. TEODOROVICI

         (1)  ОВ L 209, 2.8.1997 г., стр. 1.

         (2)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Унгария (ОВ C 223, 27.6.2018 г., стр. 1).

         (3)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

         (4)  Препоръка на Съвета от 4 декември 2018 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Унгария (OВ C 460, 21.12.2018 г., стр. 4).


title: Препоръка на Съвета от 5 декември 2019 година с оглед на отстраняването на наблюдаваното значително отклонение от плана за корекции за постигане на средносрочната бюджетна цел в Унгария2019/C 420/01

text:
               13.12.2019

               BG

               Официален вестник на Европейския съюз

               C 420/1

      ПРЕПОРЪКА НА СЪВЕТА
      от 5 декември 2019 година
      с оглед на отстраняването на наблюдаваното значително отклонение от плана за корекции за постигане на средносрочната бюджетна цел в Унгария
      (2019/C 420/01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  В съответствие с член 121 от Договора държавите членки следва да насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

                  (2)

                  В основата на Пакта за стабилност и растеж е целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

                  (3)

                  На 22 юни 2018 г. в съответствие с член 121, параграф 4 от Договора Съветът установи, че през 2017 г. е настъпило значително отклонение от средносрочната бюджетна цел на Унгария. С оглед на установеното значително отклонение, на 22 юни 2018 г. Съветът издаде препоръка (2), в която препоръча на Унгария да предприеме необходимите мерки, за да се справи с това отклонение. Впоследствие Съветът констатира, че Унгария не е предприела ефективни действия в отговор на тази препоръка и на 4 декември 2018 г. издаде преработена препоръка (3). По-късно Съветът констатира, че Унгария не е предприела ефективни действия за изпълнение и на тази преработена препоръка.

                  (4)

                  На 14 юни 2019 г. Съветът констатира, че през 2018 г. в Унгария отново е било налице значително отклонение от плана за корекции за постигане на средносрочната бюджетна цел. Въз основа на това, Съветът отправи препоръка (4) към Унгария да предприеме необходимите мерки, за да гарантира, че номиналният темп на растеж на нетните първични държавни разходи (5) не надвишава 3,3 % през 2019 г. и 4,7 % през 2020 г., което съответства на годишна корекция на структурното салдо от 1 % от брутния вътрешен продукт (БВП) през 2019 г. и 0,75 % от БВП през 2020 г. Съветът препоръча на Унгария да използва всички извънредни приходи за намаляване на дефицита и да предприеме мерки за бюджетна консолидация, които следва да осигурят трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2019 г., в който Унгария да докладва относно действията, предприети в отговор на препоръката от 14 юни 2019 г.

                  (5)

                  На 9 юли 2019 г. Съветът отправи препоръка (6), с която препоръча на Унгария да гарантира, че през 2019 г. и през 2020 г. ще спази препоръката на Съвета от 14 юни 2019 г. с оглед на отстраняването на значителното отклонение от плана за корекции за постигане на средносрочната бюджетна цел.

                  (6)

                  На 26 септември 2019 г. Комисията проведе мисия за засилено наблюдение в Унгария с цел да извърши мониторинг на място съгласно член -11, параграф 2 от Регламент (ЕО) № 1466/97. След като изпрати предварителните си заключения на унгарските органи за коментар, Комисията докладва констатациите си на Съвета на 20 ноември 2019 г. Тези заключения бяха оповестени публично.

                  (7)

                  На 15 октомври 2019 г. унгарските органи представиха доклад за ефективни действия в отговор на препоръката на Съвета от 14 юни 2019 г. Като се има предвид информацията, предоставена от унгарските органи в техния доклад, и цялостната оценка въз основа на прогнозата на Комисията от есента на 2019 г., на 5 декември 2019 г. Съветът заключи, че Унгария не е предприела ефективни действия в отговор на препоръката на Съвета от 14 юни 2019 г.

                  (8)

                  С оглед на липсата на ефективни действия от страна на Унгария и натрупаното отклонение от препоръчания план за корекции за постигане на средносрочната бюджетна цел, е целесъобразно към Унгария да се отправи преразгледана препоръка относно подходящите мерки, които да бъдат предприети по член 121, параграф 4 от Договора.

                  (9)

                  На основата на прогнозата на Комисията от есента на 2019 г. се предвижда подобрение на структурното салдо на Унгария с 0,5 % от БВП през 2019 г. и с още 1,2 % от БВП през 2020 г. В резултат на това се очаква структурният дефицит да бъде 1,8 % от БВП и да се различава съответно с 1,1 % от БВП от средносрочната бюджетна цел от 1,5 % през 2019 г. и 1,0 % през 2020 г.

                  (10)

                  За да се върне Унгария отново към подходящ план за корекции след отклоненията в миналото, годишната структурна корекция от 0,75 % от БВП за 2020 г., препоръчана от Съвета на 14 юни 2019 г., изглежда подходяща с оглед на цялостните макрофискални промени на фона на очакваното забавяне на икономическата активност през следващите години, тъй като цикличните фактори, които подкрепяха растежа през последните години, се очаква постепенно да изчезнат.

                  (11)

                  Въз основа на есенната прогноза на Комисията от 2019 г. изискваното подобрение на структурното салдо с 0,75 % от БВП през 2020 г. съответства на номинален темп на растеж на нетните първични държавни разходи, който не надвишава 4,7 %.

                  (12)

                  В прогнозата на Комисията от есента на 2019 г. се очаква структурният дефицит на Унгария да се подобри с 1,2 % от БВП през 2020 г., докато целевият показател за разходите сочи отклонение от изискването. Въз основа на текущите прогнози и като се вземат предвид факторите, които оказват влияние както върху структурното салдо, така и върху целевия показател за разходите, бюджетът за 2020 г., приет от унгарското правителство, се очаква да осигури необходимото усилие.

                  (13)

                  Тъй като Унгария не е предприела действия за изпълнение на предишните препоръки за коригиране на наблюдаваното значително отклонение, са необходими действия за връщането на фискалната политика към предпазлив подход.

                  (14)

                  С оглед на постигането на препоръчаните бюджетни цели е от решаващо значение Унгария да приеме и прилага строго необходимите мерки, да следи отблизо развитието на текущите разходи, както и да избягва прекомерни разходи в края на годината.

                  (15)

                  Изискванията, заложени в настоящата препоръка, заменят съответните елементи, определени в Препоръката на Съвета от 14 юни 2019 г.

                  (16)

                  Унгария следва да докладва на Съвета за действията, предприети в отговор на настоящата препоръка, в срок до 15 април 2020 г., по възможност като част от програмата за конвергенция, която се представя съгласно член 7 от Регламент (ЕО) № 1466/97.

                  (17)

                  Целесъобразно е настоящата препоръка да се оповести публично,

            ПРЕПОРЪЧВА НА УНГАРИЯ:

                  1)

                  да предприеме необходимите мерки, за да гарантира, че номиналният темп на растеж на нетните първични държавни разходи не надвишава 4,7 % през 2020 г., което съответства на годишна корекция на структурното салдо от 0,75 % от БВП, като по този начин Унгария следва подходящ план за корекции за постигане на средносрочната бюджетна цел;

                  2)

                  да използва всички извънредни приходи за намаляване на дефицита; да компенсира неочаквания спад в приходите с висококачествени постоянни фискални мерки; да гарантира, че мерките за бюджетна консолидация осигуряват трайно подобрение на структурното салдо по консолидирания държавен бюджет по начин, който благоприятства икономическия растеж;

                  3)

                  да докладва на Съвета до 15 април 2020 г. за предприетите действия в отговор на настоящата препоръка; с оглед на спазването на изисквания план за корекции да осигури включването в доклада на достатъчно конкретизирани и надеждно представени мерки, включително бюджетното въздействие на всяка мярка, както и актуализирани и подробни бюджетни прогнози за 2020 г.

         Адресат на настоящата препоръка е Унгария.
         Съставено в Брюксел на 5 декември 2019 година.

               За Съвета

               Председател

            M. LINTILÄ

         (1)  ОВ L 209, 2.8.1997 г., стр. 1.

         (2)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Унгария (ОВ C 223, 27.6.2018 г., стр. 1).

         (3)  Препоръка на Съвета от 4 декември 2018 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Унгария (ОВ C 460, 21.12.2018 г., стр. 4).

         (4)  Препоръка на Съвета от 14 юни 2019 г. с оглед коригиране на наблюдаваното значително отклонение от плана за корекции за постигане на средносрочната бюджетна цел в Унгария (ОВ C 210, 21.6.2019 г., стр. 4).

         (5)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите или предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

         (6)  Препоръка на Съвета от 9 юли 2019 г. относно Националната програма за реформи на Унгария за 2019 г. и съдържаща становище на Съвета относно програмата за конвергенция на Унгария за 2019 г. (ОВ C 301, 5.9.2019 г., стр. 101).


title: Препоръка на Съвета от 5 декември 2019 година с оглед на отстраняването на наблюдаваното значително отклонение от плана за корекции за постигане на средносрочната бюджетна цел в Румъния2019/C 420/02

text:
               13.12.2019

               BG

               Официален вестник на Европейския съюз

               C 420/4

      ПРЕПОРЪКА НА СЪВЕТА
      от 5 декември 2019 година
      с оглед на отстраняването на наблюдаваното значително отклонение от плана за корекции за постигане на средносрочната бюджетна цел в Румъния
      (2019/C 420/02)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  В съответствие с член 121 от Договора държавите членки насърчават стабилните публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

                  (2)

                  Пактът за стабилност и растеж се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

                  (3)

                  През юни 2017 г. и юни 2018 г. Съветът констатира в съответствие с член 121, параграф 4 от Договора, че съответно през 2016 г. и 2017 г. в Румъния е наблюдавано значително отклонение от средносрочната бюджетна цел или от плана за корекции за постигането ѝ. С оглед на установените значителни отклонения Съветът отправи препоръки на 16 юни 2017 г. (2) и на 22 юни 2018 г. (3) за това Румъния да предприеме необходимите мерки, за да преодолее тези отклонения. Впоследствие Съветът констатира, че Румъния не е предприела ефективни действия в отговор на тези препоръки и отправи преразгледани препоръки съответно на 5 декември 2017 г. (4) и на 4 декември 2018 г. (5) След това Съветът констатира, че Румъния не е предприела ефективни действия в отговор и на тези преразгледани препоръки.

                  (4)

                  На 14 юни 2019 г. Съветът констатира, че през 2018 г. в Румъния отново се е наблюдавало значително отклонение от плана за корекции за постигане на средносрочната бюджетна цел. Въз основа на това Съветът отправи препоръка (6) към Румъния да предприеме необходимите мерки, за да гарантира, че номиналният темп на растеж на нетните първични държавни разходи (7) не надвишава 4,5 % през 2019 г. и 5,1 % през 2020 г., което съответства на годишна корекция на структурното салдо в размер на 1 % от брутния вътрешен продукт (БВП) през 2019 г. и на 0,75 % от БВП през 2020 г. Също така той препоръча на Румъния да използва всички извънредни приходи за намаляване на дефицита и да предприеме мерки за бюджетна консолидация, които следва да осигурят трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2019 г., в който Румъния да докладва относно действията, предприети в отговор на препоръката от 14 юни 2019 г.

                  (5)

                  На 9 юли 2019 г. Съветът отправи препоръка (8) към Румъния през 2019 г. и 2020 г. да гарантира, че спазва препоръката на Съвета от 14 юни 2019 г., с оглед на това да се отстрани значителното отклонение от плана за корекции за постигане на средносрочната бюджетна цел.

                  (6)

                  На 25 септември 2019 г. Комисията проведе мисия за засилено наблюдение в Румъния с цел да извърши мониторинг на място съгласно член -11, параграф 2 от Регламент (ЕО) № 1466/97. След като изпрати предварителните си заключения на румънските органи за коментар, Комисията докладва констатациите си на Съвета на 20 ноември 2019 г. Тези заключения бяха оповестени публично.

                  (7)

                  На 15 октомври 2019 г. румънските органи предоставиха доклада относно ефективните действия в отговор на препоръката на Съвета от 14 юни 2019 г. Като се има предвид информацията, предоставена от румънските органи в този доклад, и цялостната оценка въз основа на прогнозата на Комисията от есента на 2019 г., на 5 декември 2019 г. Съветът стигна до заключението, че Румъния не е предприела ефективни действия в отговор на препоръката на Съвета от 14 юни 2019 г.

                  (8)

                  С оглед на липсата на ефективни действия от страна на Румъния и на натрупаното голямо отклонение от препоръчания план за корекции за постигане на средносрочната бюджетна цел, е целесъобразно към Румъния да се отправи преразгледана препоръка относно подходящите мерки, които да бъдат предприети по член 121, параграф 4 от Договора.

                  (9)

                  Въз основа на прогнозата на Комисията от есента на 2019 г. се очаква структурното салдо на Румъния да се влоши с 0,8 % от БВП през 2019 г. и с още 0,8 % от БВП през 2020 г. В резултат на това се очаква структурният дефицит да бъде 2,5 % от БВП и да се различава съответно с 3,4 % от БВП от средносрочната бюджетна цел за структурен дефицит от 1,0 % от БВП съответно през 2019 г. и 2020 г.

                  (10)

                  Годишната корекция на структурното салдо от 0,75 % от БВП за 2020 г., препоръчана от Съвета на 14 юни 2019 г., следва да бъде придружена от допълнително усилие, за да може да се коригират натрупаните отклонения и Румъния да бъде върната към подходящ план за корекции след отклоненията в миналото. Допълнително подобрение от 0,25 % от БВП изглежда целесъобразно предвид мащаба на натрупаните отклонения от препоръчания план за корекции за постигане на средносрочната бюджетна цел. Това допълнително усилие ще ускори корекцията обратно в посока към средносрочната бюджетна цел, без да се излага на риск икономическият растеж.

                  (11)

                  Съгласно прогнозата на Комисията от есента на 2019 г. бюджетният дефицит ще възлиза на 3,6 % през 2019 г. и 4,4 % през 2020 г., което е над референтната стойност от 3 % от БВП по Договора. Изискваната корекция на структурното салдо също изглежда подходяща, за да се гарантира, че през 2020 г. Румъния спазва референтната стойност от 3 % от БВП по Договора.

                  (12)

                  Въз основа на прогнозата на Комисията от есента на 2019 г. изискваното подобрение на структурното салдо с 1,0 % от БВП през 2020 г. съответства на номинален темп на растеж на нетните първични държавни разходи, който не надвишава 4,4 %.

                  (13)

                  Според прогнозата на Комисията от есента на 2019 г. се очаква влошаване на структурното салдо на Румъния с 0,8 % от БВП през 2020 г. Поради това структурно подобрение от 1,0 % от БВП съответства на необходимост да се предприемат мерки с общ структурен резултат от 1,8 % от БВП в сравнение с настоящия основен сценарий съгласно прогнозата на Комисията от есента на 2019 г.

                  (14)

                  Непредприемането на действия, свързани с предишните препоръки за коригиране на наблюдаваното значително отклонение, и рискът от превишаване на референтната стойност по Договора налагат спешни действия за връщането на фискалната политика на Румъния към предпазлив подход.

                  (15)

                  За да се постигнат препоръчаните бюджетни цели, е от решаващо значение Румъния да приеме и строго да прилага необходимите мерки, както и да следи отблизо промените в текущите разходи.

                  (16)

                  Изискванията, заложени в настоящата препоръка, отменят съответните елементи, определени в препоръката на Съвета от 14 юни 2019 г.

                  (17)

                  Румъния следва да докладва на Съвета относно мерките, предприети в отговор на настоящата препоръка, в срок до 15 април 2020 г., евентуално като част от своята програма за конвергенция, подадена съгласно член 7 от Регламент (ЕО) № 1466/97.

                  (18)

                  Целесъобразно е настоящата препоръка да се оповести публично,

            ПРЕПОРЪЧВА НА РУМЪНИЯ:

                  1)

                  да предприеме необходимите мерки, за да гарантира, че номиналният темп на растеж на нетните първични държавни разходи не надвишава 4,4 % през 2020 г., което съответства на годишна корекция на структурното салдо от 1,0 % от БВП, като по този начин Румъния се придържа към подходящ план за корекции за постигане на средносрочната бюджетна цел;

                  2)

                  да използва всички извънредни приходи за намаляване на дефицита; да гарантира, че мерките за бюджетна консолидация осигуряват трайно подобрение на структурното салдо по консолидирания държавен бюджет по начин, който благоприятства икономическия растеж;

                  3)

                  да докладва на Съвета до 15 април 2020 г. за предприетите действия в отговор на настоящата препоръка; за да бъдат спазени изискванията на необходимия план за корекции, да осигури включването в доклада на достатъчно конкретни и надеждно представени мерки, включително бюджетното отражение на всяка от тях, както и актуализирани и подробни бюджетни прогнози за 2020 г.

         Адресат на настоящата препоръка е Румъния.
         Съставено в Брюксел на 5 декември 2019 година.

               За Съвета

               Председател

            M. LINTILÄ

         (1)  ОВ L 209, 2.8.1997 г., стр. 1.

         (2)  Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр. 1).

         (3)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 223, 27.6.2018 г., стр. 3).

         (4)  Препоръка на Съвета от 5 декември 2017 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 439, 20.12.2017 г., стр. 1).

         (5)  Препоръка на Съвета от 4 декември 2018 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 460, 21.12.2018 г., стр. 1).

         (6)  Препоръка на Съвета от 14 юни 2019 г. с оглед коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 210, 21.6.2019 г., стр. 1).

         (7)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

         (8)  Препоръка на Съвета от 9 юли 2019 г. относно националната програма за реформи на Румъния за 2019 г. и съдържаща становище на Съвета относно програмата за конвергенция на Румъния за 2019 г. (ОВ C 301, 5.9.2019 г., стр. 135).


title: Препоръка на Европейската централна банка от 14 февруари 2019 година до Съвета на Европейския съюз относно външните одитори на Banque centrale du Luxembourg (ЕЦБ/2019/6)

text:
               20.2.2019

               BG

               Официален вестник на Европейския съюз

               C 67/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 14 февруари 2019 година
      до Съвета на Европейския съюз относно външните одитори на Banque centrale du Luxembourg
      (ЕЦБ/2019/6)
      (2019/C 67/01)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на сегашните външни одитори на Banque centrale du Luxembourg — Deloitte Audit sarl, изтече след одита за финансовата 2018 година. Поради това е необходимо да се назначат външни одитори за периода, започващ от финансовата 2019 година.

                  (3)

                  Banque centrale du Luxembourg избра Ernst & Young S.A. за свои външни одитори за финансовите години от 2019 до 2023.

            ПРИЕ НАСТОЯЩАТА ПРЕПОРЪКА:
      Препоръчва се назначаването на Ernst & Young S.A. за външни одитори на Banque centrale du Luxembourg за финансовите години от 2019 до 2023.

         Съставено във Франкфурт на Майн на 14 февруари 2019 година.

               Председател на ЕЦБ

            Mario DRAGHI


               5.4.2019

               BG

               Официален вестник на Европейския съюз

               C 129/49

      P8_TA(2018)0059
      Прекъсване на източниците на доходи за джихадистите — борба с финансирането на тероризма
      Препоръка на Европейския парламент от 1 март 2018 г. до Съвета, Комисията и заместник—председателя на Комисията/върховен представител на Съюза по въпросите на външните работи и политиката на сигурност относно прекъсване на източниците на доходи за джихадистите — борба с финансирането на тероризма (2017/2203(INI))
      (2019/C 129/07)

         Европейският парламент,

                  —

                  като взе предвид Международната конвенция за борба срещу финансирането на тероризма от 1999 г.,

                  —

                  като взе предвид своята резолюция от 27 октомври 2016 г. относно положението в Северен Ирак/Мосул (1) и своята резолюция от 30 април 2015 г. относно унищожаването на културни обекти, извършвано от ИДИЛ/Даиш (2),

                  —

                  като взе предвид Глобалната стратегия за външната политика и политика на сигурност на Европейския съюз,

                  —

                  като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) № 2465/96 (3),

                  —

                  като взе предвид Глобалната стратегия на ООН за борба с тероризма и резолюции 1267 (1999), 1373 (2001), 1989 (2011), 2133 (2014), 2199 (2015), 2253 (2015) и 2368 (2017) на Съвета за сигурност на ООН,

                  —

                  като взе предвид Директива (ЕС) 2015/849 на Европейския парламент и на Съвета от 20 май 2015 година за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (4),

                  —

                  като взе предвид предложението за Директива на Европейския парламент и на Съвета за изменение на Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма и за изменение на Директива 2009/101/ЕО (COM(2016)0450),

                  —

                  като взе предвид Декларацията от Манама за противодействие на финансирането на тероризма от 9 ноември 2014 г.,

                  —

                  като взе предвид най-добрите практики на Специалната група за финансови действия (FATF) в областта на целенасочените финансови санкции във връзка с тероризма и финансирането на тероризма,

                  —

                  като взе предвид изявлението на FATF от 24 октомври 2014 г. относно противодействието на финансирането на „Ислямска държава в Ирак и Леванта“ (ИДИЛ) и доклада на FATF от февруари 2015 г. относно финансирането на ИДИЛ,

                  —

                  като взе предвид Единадесетия доклад относно състоянието на Съюза на сигурност, публикуван от Комисията на 18 октомври 2017 г.,

                  —

                  като взе предвид „Допълнението към Меморандума от Алжир относно добрите практики в предотвратяването и отказването на облагите от отвличания за откуп от страна на терористи“ на Глобалния форум за борба с тероризма от септември 2015 г.,

                  —

                  като взе предвид Декларацията от срещата на Г-7 в Таормина относно борбата с тероризма и свързания с насилие екстремизъм от 26 май 2017 г.,

                  —

                  като взе предвид новосъздадената специална комисия относно тероризма,

                  —

                  като взе предвид член 16 от Договора за функционирането на Европейския съюз (ДФЕС),

                  —

                  като взе предвид членове 7 и 8 от Хартата на основните права на Европейския съюз относно защитата на личните данни,

                  —

                  като взе предвид Регламент (ЕС) 2015/827 на Съвета от 28 май 2015 година за изменение на Регламент (ЕС) № 36/2012 относно ограничителни мерки с оглед на положението в Сирия (5),

                  —

                  като взе предвид Плана за действие на Комисията от февруари 2016 г. за засилване на борбата с финансирането на тероризма,

                  —

                  като взе предвид Доклада на Европол за тенденциите и състоянието на тероризма в ЕС за 2017 г. (TE-SAT),

                  —

                  като взе предвид Доклада на Комисията до Европейския парламент и Съвета от 26 юни 2017 г. относно оценката на рисковете от изпиране на пари и финансиране на тероризъм, които засягат вътрешния пазар и са свързани с презгранични дейности (COM(2017)0340),

                  —

                  като взе предвид Директива (ЕС) 2017/541 на Европейския парламент и на Съвета от 15 март 2017 година относно борбата с тероризма и за замяна на Рамково решение 2002/475/ПВР на Съвета, и за изменение на Решение 2005/671/ПВР на Съвета (6),

                  —

                  като взе предвид Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (7),

                  —

                  като взе предвид предложението за Регламент на Европейския парламент и на Съвета от 13 юли 2017 г. относно вноса на движими културни ценности (COM(2017)0375),

                  —

                  като взе предвид Деветия доклад относно състоянието на Съюза на сигурност, публикуван от Комисията на 27 юли 2017 г.,

                  —

                  като взе предвид съобщението на Комисията от 18 октомври 2017 г. до Европейския парламент, Европейския съвет и Съвета, озаглавено „Единадесети доклад за напредъка по създаването на ефективен и истински Съюз на сигурност“ (COM(2017)0608),

                  —

                  като взе предвид член 113 от своя Правилник за дейността,

                  —

                  като взе предвид доклада на комисията по външни работи (A8-0035/2018),

                  А.

                  като има предвид, че един от съществените елементи на борбата с тероризма е задушаването на източниците на финансирането му, включително тези, представляващи скрити системи за измами и отклонение от данъчно облагане, изпиране на пари и данъчни убежища;

                  Б.

                  като има предвид, че известна част от финансирането може да идва от европейски държави с цел използване на друго място от терористичните организации, а друга част от финансирането идва от държави извън Европа с цел финансиране на радикализацията и на действителни терористични актове; като има предвид, че вътрешните и външните измерения на борбата срещу тероризма са взаимосвързани; като има предвид, че прекъсването на източниците на финансиране на тероризма следва да бъде част от по-широка стратегия на ЕС, в която са интегрирани както външните, така и вътрешните измерения на сигурността;

                  В.

                  като има предвид, че съвременните комуникационни мрежи и по-специално колективното финансиране се оказаха евтин и ефективен начин за набиране на средства за финансиране на терористични дейности или управление на джихадистката мрежа; като има предвид, че терористичните групи могат да събират допълнителни средства за своите дейности, като използват фишинг атаки и кражба на самоличност или закупуване на данни от откраднати кредитни карти в онлайн форуми;

                  Г.

                  като има предвид, че това финансиране може да се използва по три начина: за терористични нападения, за които са необходими много средства; за терористични нападения, чиито резултати са също толкова жестоки, но за които са необходими по-малко средства; както и за финансиране на пропаганда, която може да вдъхнови нападения на „вълци единаци“, за които може да се изисква много малко предварително планиране или пари; като има предвид, че реагирането трябва да бъде ефикасно във всички тези случаи;

                  Д.

                  като има предвид, че финансиране от законни източници може да бъде отклонено от получателя за трети страни — отделни лица, групи, дружества или организации, свързани с терористични дейности;

                  Е.

                  като има предвид, че тъй като тероризмът е глобално престъпление, ефикасната реакция също трябва да бъде глобална и цялостна, като координацията между финансовите институции, правоприлагащите агенции и съдебните органи и обменът на относима информация относно физически и юридически лица и съмнителни дейности са жизнено необходими, като се има предвид, че защитата на личните данни и зачитането на неприкосновеността на личния живот са важни основни права;

                  Ж.

                  като има предвид, че в резултат от изтичането на данни през последните години осведомеността относно връзките между изпирането на пари и отклонението от данъчно облагане, от една страна, и организираната престъпност и финансирането на тероризма, от друга страна, нарасна значително, и като има предвид ,че тези въпроси се превърнаха във важна тема на обсъждане в международната политика; като има предвид, както беше признато от Комисията, че в неотдавнашни публикации на медиите е установена също и връзка между широкомащабни измами с ДДС и акцизи и организираната престъпност, в т.ч. тероризма (8);

                  З.

                  като има предвид, че юрисдикциите на почти всички държави членки инкриминират финансирането на тероризма като отделно престъпление;

                  И.

                  като има предвид, че финансовите данни са важен инструмент за събиране на разузнавателни данни, за да се анализират терористичните мрежи и как по-добре да се пресече тяхната дейност; като има предвид, че продължава да е налице необходимост от адекватно прилагане на законодателството за предотвратяване на изпирането на пари и финансирането на тероризма; като има предвид, че са необходими всеобхватни и превантивни стратегии, базиращи се на обмена на основна информация и подобрено сътрудничество между звената за финансово разузнаване, разузнавателните агенции и правоприлагащите служби, ангажирани в борбата с финансирането на тероризма; като има предвид, че тази информация следва да обхваща променящите се тенденции в областта на международните финанси като битмап, SWIFT кодове, криптовалута и съответстващите им регулаторни механизми; като има предвид, че борбата с финансирането на тероризма на световно равнище трябва да включва глобални стандарти за прозрачност по отношение на крайните действителни собственици на корпоративни образувания, доверителни фондове и други подобни структури, така че да се освети финансовата непрозрачност, която улеснява изпирането на приходи от престъпна дейност и финансирането на терористични организации и участници;

                  Й.

                  като има предвид, че е необходима формализирана европейска платформа в рамките на съществуващите структури, каквато до този момент съществува в неформален вид, за да бъде централизирано събирането на информация, понастоящем разпръснато в 28-те държави членки, и чрез която държавите членки да могат да предоставят информация относно степента на тяхната ангажираност и напредъка в борбата с финансирането на тероризма; като има предвид, че този обмен на информация следва да бъде проактивен;

                  К.

                  като има предвид, че редица международни организации с нестопанска цел, благотворителни организации, други фондации, мрежи и частни донори, които имат или твърдят, че имат социални или културни цели, поставиха основите за финансовия капацитет на ИДИЛ/Даиш, Ал-Кайда и други джихадистки организации и служат за прикритие на неправомерни практики; като има предвид, че поради това наблюдението и събирането на разузнавателни данни за тези организации, техните източници на финансиране, техните дейности и връзките им с участници в ЕС, които често са обширни, е жизненоважно; като има предвид, че тяхната подкрепа за експанзията на джихадисткия радикализъм в Африка, Близкия изток, Азия и Европа следва да бъде блокирана; като има предвид, че тази експанзия на границите на ЕС и в нашите съседни и партньорски държави е особено тревожна; като има предвид, че пълното прилагане на препоръките на FATF в тези области от страна на Съвета за сътрудничество в Персийския залив и неговите държави членки е от решаващо значение за борбата със световния тероризъм;

                  Л.

                  като има предвид, че световната мрежа за набиране на средства на Ал-Кайда се основава на дарения за благотворителни организации и НПО, които осъществяват връзка с донорите чрез социални медии и интернет форуми; като има предвид, че сметките се използват и за да се искат от поддръжниците дарения в полза на каузата на джихад; като има предвид, че през последните години терористичните организации разработиха няколко приложения за смартфони с цел максимално увеличаване на контактите и насърчаване на даренията от поддръжници, повечето от които се намират в държави от Персийския залив;

                  М.

                  като има предвид, че микродържавите и държавите с незадоволителни резултати в прилагането на принципите на правовата държава са особено уязвими и изложени на риск да се превърнат в „горещи точки“ за финансирането на тероризма;

                  Н.

                  като има предвид, че разузнавателните данни сочат, че институции и физически лица в Персийския залив предоставят финансова и логистична подкрепа за ИДИЛ/Даиш, Ал-Кайда и други радикални групи; като има предвид, че без това финансиране много от тези терористични групи не биха могли да се самоиздържат;

                  О.

                  като има предвид, че ИДИЛ/Даиш и Ал-Кайда са станали финансово независими; като има предвид, че ИДИЛ/Даиш и Ал-Кайда се опитват да насочат парите си в Сирия и Ирак чрез износ на петрол и инвестиции в предприятия, включително чрез парични и професионални куриерски услуги, незаконно прехвърляне на средства и парични и професионални услуги; като има предвид, че ИДИЛ/Даиш и Ал-Кайда изпират приходите от своите престъпни дейности чрез купуване на предприятия и активи от всякакъв вид; като има предвид, че ИДИЛ/Даиш и Ал-Кайда изпират и приходите от откраднати антики и контрабанда на произведения на изкуството и артефакти, като ги продават в чужбина, включително на пазари на държавите членки; като има предвид, че незаконната търговия със стоки, огнестрелни оръжия, петрол, наркотици, цигари и предмети на културата, наред с другото, както и трафикът на човешки същества, робството, експлоатацията на деца, рекетът и изнудването се превърнаха в начин за финансиране на терористичните групи; като има предвид, че засилващите се връзки между организираната престъпност и терористичните групи представляват все по-голяма заплаха за сигурността на Съюза; като има предвид, че тези източници биха могли да дадат възможност на ИДИЛ/Даиш и Ал-Кайда да продължат да финансират бъдещи престъпни деяния след териториалното си разпадане в Сирия и Ирак;

                  П.

                  като има предвид, че е въведена международна забрана за плащане на откуп по силата на редица международни ангажименти, подкрепени от резолюциите на Съвета за сигурност на ООН и националните закони; като има предвид, че на практика забраната на ООН не се ползва с подкрепата на някои ключови страни по споразуменията, които дават приоритет на непосредственото запазване на човешкия живот пред ангажиментите си за борба с тероризма и по този начин позволяват финансирането на терористични организации;

                  1.

                  отправя следните препоръки към Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност (ЗП/ВП):

                              а)

                              призовава държавите членки и Комисията да считат прекъсването на източниците на финансиране на терористичните мрежи за ключов приоритет, тъй като то е ефективен инструмент за ограничаване на ефективността на тези мрежи; счита, че превантивните стратегии, базиращи се на споделянето на добри практики и обмена на съмнителна и относима информация между разузнавателните служби, е от съществено значение в борбата с финансирането на тероризма и в по-общ план с терористичните нападения; поради това призовава разузнавателните служби на държавите членки да подобрят координацията и сътрудничеството чрез установяване на стабилна Европейска платформа за разузнаване за борба срещу тероризма в рамките на съществуващите структури (например Европол), така че да се избегне създаването на още една агенция, с фокус върху проактивния обмен на информация относно финансовата подкрепа за терористични мрежи; счита, че такава платформа би създала обща база данни за данни относно физически и юридически лица и съмнителни операции; подчертава, че данните с висока стойност, събрани от всяка национална агенция по сигурността, следва бързо да бъдат предавани веднага след записването им в централната система, която следва да може да включва информация за граждани на държави извън ЕС, като се обръща особено внимание на евентуалното отражение върху основните права, и по-специално правото на защита на личните данни и на принципа на ограничаване в рамките на целта; подчертава, че съответната информация трябва да включва, наред с останалото, списък на банки, финансови институции и търговски дружества, както европейски, така и извън Европа, както и списък на трети държави, при които се наблюдават недостатъци в борбата с финансирането на тероризма; призовава Комисията възможно най-бързо да изготви такъв списък въз основа на собствени критерии и анализ в съответствие с Директива (ЕС) 2015/849; отново заявява, че от лицата, извършващи, организиращи или подпомагащи терористични актове пряко или непряко, трябва да се търси отговорност за действията им;

                              б)

                              призовава европейските държави — както държавите — членки на ЕС, така и трети държави — да предоставят финансиране за програми за насърчаване на споделянето на най-добри практики между своите разузнавателни агенции, включително относно разследването и анализа на методите на терористите и терористичните организации за набиране и прехвърляне на финансиране на тероризма; препоръчва въвеждането на тримесечни оценки на обществената заплаха, в които се комбинират разузнавателни данни и информация, събрана от Европол и Центъра на ЕС за анализ на информация (INTCEN); призовава държавите членки да гарантират достатъчно финансиране и човешки ресурси за разузнавателните агенции;

                              в)

                              подчертава, както беше заявено от Специалната група за финансови действия (FATF), която разработи стратегия за борба с финансирането на тероризма, че е изключително важно да се подобри и ускори споделянето на информация между звената за финансово разузнаване, между звената за финансово разузнаване, силите за сигурност и правоприлагащите и разузнавателните служби в рамките на техните собствени юрисдикции, между юрисдикции и в частния сектор, особено банковия;

                              г)

                              приветства ангажирането на Съвета за сътрудничество в Персийския залив с FATF; призовава Комисията и ЕСВД активно да насърчават партньорите на ЕС, особено Съвета за сътрудничество в Персийския залив и неговите държави членки, да изпълняват изцяло препоръките на FATF за преодоляване на слабостите в областта на борбата с изпирането на пари и борбата с финансирането на тероризма, както и да предлагат техническа помощ за постигане на напредък в тези области;

                              д)

                              призовава ЗП/ВП да подкрепи усилията на FATF и да даде приоритет на борбата с финансирането на тероризма, по-специално чрез идентифициране на държавите — членки на ООН, които имат стратегически слабости в областта на борбата с изпирането на пари и финансирането на тероризма, и работа с тях;

                              е)

                              призовава за укрепване на сътрудничеството между Европол и ключовите стратегически партньори на ЕС, които играят основна роля в борбата срещу тероризма по света; счита, че по-тясното сътрудничество би дало възможност за по-ефективно предотвратяване, разкриване и реагиране на финансовите центрове на тероризма; призовава държавите членки да се възползват по-добре от неформалната мрежа на европейските звена за финансова информация (FIU.net), въз основа на работата, извършена от Европол, като прилагат Петата директива относно борбата с изпирането на пари и като приемат регулаторни мерки за преодоляване на другите проблеми, произтичащи от разликите в статута и правомощията на звената за финансово разузнаване, по-специално с цел улесняване на координацията и обмена на информация както между самите звена за финансово разузнаване, така и между звената за финансово разузнаване и правоприлагащите органи, за целите на споделяне на съответната информация с Европейската платформа за разузнаване за борба срещу тероризма;

                              ж)

                              припомня, че засиленият политически диалог, увеличената финансова помощ и оказването на подкрепа за изграждането на капацитет за борба с тероризма на партньорите на ЕС, които са на предната линия в борбата срещу тероризма, са от първостепенно значение;

                              з)

                              призовава държавите — членки на ЕС да засилят наблюдението на съмнителни организации, занимаващи се с дейности като незаконна търговия, контрабанда, фалшифициране и измами, чрез сформиране на съвместни екипи за разследване с Европол, като улесняват достъпа на силите за сигурност до съмнителни трансакции, като вземат предвид принципа на пропорционалност и правото на неприкосновеност на личния живот; призовава държавите членки да предоставят повече обучение и да засилят специализацията на разследващите с оглед постигането на посочената цел; призовава Комисията да подкрепи и да предостави подходящо финансиране за разработването на програми за обучение за правоприлагащите и съдебните органи в държавите членки;

                              и)

                              призовава държавите членки и Комисията да представят годишен доклад относно постигнатия напредък и предприетите мерки в областта на борбата с финансирането на тероризма, и по-специално на положените усилия за възпрепятстване на финансирането на ИДИЛ/Даиш и Ал-Кайда; припомня, че някои държави членки са инвестирали повече от други в целенасочени усилия срещу финансирането на тероризма, и затова най-добрият отговор следва да бъде да се увеличи споделянето на информация, по-специално по отношение на ефективността на мерките, които вече са въведени;

                              й)

                              приветства предложението на Комисията за създаване на регистри на банковите сметки и за улесняване на достъпа до тях на звената за финансово разузнаване и на други компетентни органи, които се борят срещу изпирането на пари и финансирането на тероризма; отбелязва, че Комисията скоро ще предложи инициатива за разширяване достъпа на правоприлагащите органи до тези регистри; подчертава необходимостта от спазване на правилата за полицейско и съдебно сътрудничество при обмена на информация за банкови сметки, особено в контекста на наказателни производства; в този контекст призовава държавите членки, които все още не са транспонирали Директива 2014/41/ЕС на Европейския парламент и на Съвета от 3 април 2014 година относно Европейска заповед за разследване по наказателноправни въпроси, да направят това възможно най-скоро;

                              к)

                              призовава държавите членки да приемат необходимите законодателни мерки, така че банките да могат да наблюдават отблизо предплатените дебитни карти, за да се гарантира, че те могат да бъдат презареждани единствено чрез банкови преводи и сметки, чийто титуляр може да бъде идентифициран; подчертава значението на създаването на верига, която дава възможност на разузнавателните служби да установят кога за дадена трансакция е налице сериозен риск да бъде използвана за терористично или друго тежко престъпление; призовава освен това държавите членки да приемат необходимите разпоредби, за да улеснят напълно откриването на банкова сметка за всички лица на тяхна територия;

                              л)

                              подчертава необходимостта от премахването на всички видове данъчни убежища, които улесняват изпирането на пари, избягването на данъци и отклонението от данъчно облагане, които могат да играят роля във финансирането на терористичните мрежи; във връзка с това призовава държавите членки да се борят с отклонението от данъчно облагане и настоятелно призовава Комисията да предложи и приложи мерки за стриктно наблюдение на финансовите потоци и данъчните убежища;

                              м)

                              отбелязва успешното сътрудничество със САЩ и други партньори и ползата от информацията, получена по силата на споразумението между ЕС и САЩ за споделяне на информация от Програмата за проследяване на финансирането на тероризма (TFTP) на САЩ; призовава Комисията да предложи създаването на собствена европейска система в тази област, която да допълни действащата рамка и да допринесе за преодоляване на настоящите пропуски, особено по отношение на единната зона за плащания в евро (SEPA), като гарантира постигането на баланс между сигурността и индивидуалните свободи; припомня, че по отношение на вътрешноевропейската система ще се прилагат европейските стандарти за защита на данните;

                              н)

                              призовава ЗП/ВП и държавите членки, в сътрудничество с координатора на ЕС за борба срещу тероризма, да съставят списък на лица и дружества, функциониращи в рамките на непрозрачни режими и с голям брой съмнителни финансови операции, за които са налице доказателства, че компетентните органи не са предприели необходимите действия, особено ако въпросните лица и дружества са свързани с джихадисткия радикализъм; призовава ЗП/ВП и държавите членки да вземат предвид участието на дадена държава във финансирането на тероризма при отношенията си с тази държава;

                              о)

                              призовава Съвета на Европейския съюз да засили прилагането на целенасочени санкции и други ограничителни мерки срещу всички лица и дружества, които по някакъв начин предоставят икономически ресурси на ИДИЛ/Даиш, Ал-Кайда или други джихадистки групировки; призовава за замразяване на паричните средства и други финансови активи или икономически ресурси на тези лица, групи, предприятия и образувания (включително средства от имущество, притежавано или контролирано пряко или непряко от тях или от лица, действащи от тяхно име или по тяхно указание); приветства създаването на комитет към Съвета за сигурност на ООН, отговарящ за контрола на прилагането на санкции; отбелязва, че всички държави членки са задължени по силата на Резолюция 2253 (2015) на Съвета за сигурност на ООН да предприемат бързи действия за блокирането на средства и финансови активи на ИДИЛ/Даиш, Ал-Кайда и свързани с тях лица, групи, предприятия и образувания; призовава ЗП/ВП да подкрепи призива на Съвета за сигурност на ООН към държавите — членки на ООН да предприемат енергични и решителни стъпки за прекъсване на потока от финансови средства и други финансови активи и икономически ресурси за лицата и организациите, които са включени в списъка на санкциите срещу ИДИЛ/Даиш и Ал-Кайда;

                              п)

                              призовава държавите — членки на ЕС да установят система за контрол и клиринг, която да гарантира, че местата за поклонение и образование, институциите, центровете, благотворителните организации, културните сдружения и подобни организации, когато е налице основателно подозрение за връзки с терористични групи, предоставят подробна информация относно източниците си на финансиране и начина, по който получените средства се разпределят, както в рамките на ЕС, така и извън него, и призовава всички трансакции, осъществени от лицата, изпращащи средствата, да бъдат регистрирани в централизирана база данни, установена с всички подходящи гаранции; изисква да бъде въведен задължителен предварителен контрол на произхода на парите и на предназначението им, когато става въпрос за благотворителни организации, когато са налице основателни причини за подозрение за връзки с тероризма, така че да се попречи на насочването на средствата за терористични цели поради недобросъвестност или небрежност; настоятелно призовава всички мерки да се осъществят като част от специални програми за борба с ислямофобията с цел да се предотврати увеличаването на престъпленията от омраза, нападенията срещу мюсюлмани или всякакви расистки и ксенофобски нападения, мотивирани от религия или етнос;

                              р)

                              призовава държавите членки да установят по-строг надзор и да регламентират традиционните начини за парични преводи (като системата „hawalа“ или китайската система „fei ch’ien“), или неформалните системи за парични преводи, а именно чрез текущата процедура за приемане на Регламент относно контрола на паричните средства, които се въвеждат в Съюза или се извеждат от него (2016/0413(COD), като наложат задължение за лицата, извършващи трансакциите, да декларират пред компетентните органи всяка значителна трансакция, осъществена чрез използване на тези системи, и като подчертават при комуникацията си с групи, засегнати от тези мерки, че целта не е санкциониране на традиционните неформални преводи, а на трафика, свързан с организираната престъпност, тероризма или приходите от промишленост/търговия от мръсни пари; във връзка с това призовава:

                                          i)

                                          да се изисква всички посредници и/или лица, които участват в посочените дейности (контрольори или брокери, дистрибутори и комисионери, координатори, събиращи или изпращащи), да се регистрират в компетентния национален орган;

                                          ii)

                                          всички операции да се декларират и документират по начин, който улеснява предаването на информация при поискване;

                                          iii)

                                          да се установят и налагат разубеждаващи санкции за посредниците и/или други лица, които участват в недекларирани дейности;

                              с)

                              призовава Комисията да предложи законодателство, каквото е необходимо за по-добро контролиране на всички електронни финансови трансакции и дружества, издаващи електронни пари, включително посредниците, за да се предотврати превеждането на средства на потребители, които не са напълно идентифицирани, като например ползватели на публични мрежи или анонимни браузъри; в този смисъл подчертава, че обменът на криптовалута за реални пари или обратно трябва да се извършва задължително посредством банкова сметка, която може да бъде идентифицирана; призовава Комисията да извърши оценка на последиците за финансирането на тероризма от дейности, свързани с онлайн игри, виртуални валути, криптовалути, технологии за блоквериги и финансови технологии; призовава също така Комисията да обмисли възможни мерки, включително законодателство, за създаване на регулаторна рамка за тези дейности с цел ограничаване на средствата за финансиране на тероризма;

                              т)

                              призовава Комисията и държавите членки да засилят наблюдението си по отношение на регламентирането и контрола на трафика на злато, скъпоценни камъни и благородни метали, така че тези стоки да не бъдат използвани като средства за финансиране на терористични дейности; призовава за установяването на критерии, договорени и спазвани от държавите членки; призовава Комисията и държавите членки да забранят и да санкционират всички форми на търговски трафик (както внос, така и износ) с райони, контролирани от джихадисти, с изключение на стоките, предоставяни в рамките на хуманитарна помощ, които са необходими за потиснатото население; призовава за наказателно преследване и санкциониране за небрежност или злонамереност на всички лица (както физически, така и юридически), които участват в посочения трафик, в която и да било от неговите форми (покупки, продажби, разпространение, посредничество или други); отбелязва специфичните рискове от финансиране на тероризма чрез услуги за прехвърляне на пари или стойност (MVTS); призовава държавите членки да установят засилено партньорство и сътрудничество между лицата, занимаващи се с услуги за прехвърляне на пари или стойност, и европейските правоприлагащи агенции, и да публикуват насоки с цел идентифициране и преодоляване на специфичните пречки, които възпрепятстват споделянето на информация относно съмнителни парични преводи;

                              у)

                              приветства предложението за Регламент относно вноса на културни ценности и подчертава значението му за справянето с незаконния внос на тези стоки с оглед финансирането на тероризма; призовава Комисията да въведе сертификат за проследимост за предмети на изкуството и антики, влизащи на пазара на ЕС, особено за предмети с произход от територии или места, контролирани от въоръжени недържавни формирования, както и от организации, групи или лица, включени в списъка на ЕС на терористичните организации; призовава Комисията да засили сътрудничеството си с международни организации като Организацията на обединените нации, ЮНЕСКО, Интерпол, Световната митническа организация и Международния съвет на музеите с цел укрепване на усилията в борбата срещу трафика на културни ценности като средство за финансиране на тероризма; призовава държавите членки да сформират полицейски звена, специализирани в противодействието на трафика на културни ценности, и да гарантират координацията между въпросните звена в държавите членки; призовава държавите членки да въведат задължение за дружествата, занимаващи се с търговия с предмети на изкуството, да декларират всички съмнителни сделки и да налагат на собствениците на дружества, занимаващи се с търговия с предмети на изкуството и антики, които участват в трафика на такива стоки, ефективни, пропорционални и възпиращи санкции, включително, когато е необходимо — наказания за финансиране на тероризма при проява на небрежност; призовава Комисията да засили подкрепата за трети държави, по-специално съседните държави, във връзка с техните усилия да се справят с престъпността и трафика като източник на финансиране на тероризма;

                              ф)

                              призовава Комисията да предложи мерки за увеличаване на прозрачността на произхода, транспортирането и брокерските услуги за стоките, особено нефтохимическите продукти, с цел да се повиши проследимостта и да се прекрати неумишленото финансиране на терористични организации;

                              х)

                              призовава Комисията да проучи възможността за преразглеждане на съответните регламенти и директиви с цел да се гарантира, че от финансовите институции се изисква информация за причината, поради която са били реализирани съмнителни трансакции в малък и голям размер, с оглед да се контролира плащането на откуп на терористични организации; призовава държавите членки да вземат превантивни мерки, насочени към икономическите оператори в рискови райони, с цел да им се окаже съдействие при упражняването на техните дейности;

                              ц)

                              призовава Европейската служба за външна дейност (ЕСВД) да назначи специалист по финансово разузнаване в новата мисия по линия на ОПСО в Ирак, който да помага на иракското правителство за предотвратяване на изнасянето от страната на активи на ИДИЛ/Даиш и Ал-Кайда и да съдейства на иракските органи за разработването на програми за борба срещу изпирането на пари;

                              ч)

                              призовава Комисията и държавите членки, в рамките на диалога им с партньорски трети държави относно борбата с тероризма, да съсредоточат усилията си върху полицейското и съдебното сътрудничество и върху обмена на данни и добри практики с цел засилване на полезните взаимодействия в световен мащаб, насочени към борбата срещу финансирането на тероризма;

                              ш)

                              приветства създаването на мрежа от експерти в областта на борбата с тероризма в делегациите на ЕС; призовава за укрепване и разширяване на мрежата към повече райони, и по-специално района на Африканския рог и Югоизточна Азия; изтъква значението на включването в мандатите на мисиите и операциите на ЕС по линия на ОПСО на цели, свързани с борбата с тероризма, по-специално в Либия, Сахел, Африканския рог и Близкия Изток; настоятелно призовава ЕСВД да назначи специалист по финансово разузнаване в мисиите си по линия на ОПСО в държави, в които би могло да има терористични центрове, и в района на Сахел, и да развие по ефективен начин тясно сътрудничество с органите на управление на съответните райони;

                              щ)

                              призовава Комисията и държавите членки да предприемат по-активни действия, за да насърчат партньорските трети държави да подпишат и ратифицират Международната конвенция за борба срещу финансирането на тероризма от 1999 г., в която се определят някои принципи и стандарти, насочени към премахването на финансирането на тероризма, и да прилагат Конвенцията ефективно;

                              аа)

                              подчертава, че преодоляването и облекчаването на социално-икономическите проблеми, насърчаването на жизнеспособни държави и гарантирането на зачитането на правата на човека са от съществено значение за намаляването на териториите, от които набират своите членове ИДИЛ/Даиш, Ал-Кайда и други джихадистки групировки, включително по отношение на техния капацитет за финансова самостоятелност;

                              аб)

                              настоятелно призовава ЗП/ВП и ЕСВД да засилят сътрудничеството с държавите, в които се намират финансови средства с произход от трафика на наркотици, трафика на хора или трафика на стоки, и с държавите на произход на незаконни цигари, така че те да могат да бъдат конфискувани;

                              ав)

                              настоятелно призовава ЗП/ВП и ЕСВД да застанат начело на инициативи в международните форуми с цел увеличаване на прозрачността на собствеността на дружествата, по-конкретно чрез създаване на публични регистри на юридически лица, включително дружества, доверителни фондове и фондации, както и на централен регистър на банковите сметки, финансовите инструменти, недвижимата собственост, договорите за застраховка живот и други относими активи, с които би могло да бъде злоупотребено с цел изпиране на пари и финансиране на тероризма;

                              аг)

                              призовава Съвета и Комисията да създадат и прилагат годишен референтен механизъм за докладване пред Парламента относно мерките, предприети от държавите членки и Комисията срещу финансирането на тероризма;

                              ад)

                              настоятелно призовава ЗП/ВП и ЕСВД да подкрепят чуждестранните ни партньори в техните усилия на национално равнище за ограничаване на финансовите потоци от частни лица към организации, за които се счита, че предоставят помощ и ресурси на терористи;

                              ае)

                              настоятелно призовава държавите членки бързо да приемат предложенията на Комисията за реформа на ДДС, за да се предотврати възможността престъпните организации да се възползват от пропуските в европейската система за ДДС, за да финансират тероризма и други престъпни дейности;

                              аж)

                              приветства предложението на Комисията за взаимно признаване на решенията за обезпечаване и конфискация;

                              аз)

                              потвърждава възгледа, че борбата срещу ИДИЛ/Даиш, Ал-Кайда и други джихадистки групировки и разгромът им, както във финансово, така и във военно или идеологическо отношение, трябва да останат приоритет на дневния ред в областта на сигурността и отбраната; призовава ЕСВД да използва дипломатическите си връзки с държавите от региона, за да подчертае този общ интерес както за ЕС, така и за регионалните участници;

                  2.

                  възлага на своя председател да предаде настоящата препоръка на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност и на държавите членки.

         (1)  Приети текстове, P8_TA(2016)0422.

         (2)  ОВ C 346, 21.9.2016 г., стр. 55.

         (3)  ОВ L 169, 8.7.2003 г., стр. 6.

         (4)  ОВ L 141, 5.6.2015 г., стр. 73.

         (5)  ОВ L 132, 29.5.2015 г., стр. 1.

         (6)  ОВ L 88, 31.3.2017 г., стр. 6.

         (7)  ОВ L 119, 4.5.2016 г., стр. 89.

         (8)  http://europa.eu/rapid/press-release_IP-17-3441_bg.htm; https://www.euractiv.com/section/economy-jobs/news/eu-targets-terror-financing-with-vat-fraud-crackdown/